b'\n_START_ARTICLE_\nTumova ko\xc4\x8da na Slavniku\n_START_PARAGRAPH_\nTumova ko\xc4\x8da na Slavniku (1018m) je planinska postojanka, ki stoji tik pod vrhom Slavnika (1028m) v severni \xc4\x8ci\xc4\x8dariji in je zadnji tiso\xc4\x8dak. Pogorje se proti jugozahodu spusti v Podgorski Kras, proti severu pa v Matarsko podolje.\n_START_SECTION_\nZgradba\n_START_PARAGRAPH_\nZgrajena je bila leta 1957 in se imenuje po dr. Henriku Tumi (1858-1935). Ideja o gradnji ko\xc4\x8de na Slavniku je bila sprejeta na ustanovnem ob\xc4\x8dnem zboru PD Koper leta 1949. Graditi so jo za\xc4\x8deli leta 1955 in 24. junija 1956 so v kletnih prostorih \xc5\xbee odprli zasilno oskrbovano planinsko postojanko. Dokon\xc4\x8dana in sve\xc4\x8dano odprta je bila 7. julija 1957. Poimenovali so jo po dr. Henriku Tumi (1858-1935), znanem slovenskem alpinistu, planinskem ideologu, botaniku, politiku in narodnem buditelju. V letih 1988 in 1994 so ko\xc4\x8do temeljito prenovili. Zgradili so tudi prizidek za sanitarije in ve\xc4\x8dji vhodni predprostor, s kovinsko oblogo za\xc5\xa1\xc4\x8ditili fasado, obnovili vse instalacije, prostore in opremo ter pove\xc4\x8dali jedilnico._NEWLINE_Ko\xc4\x8da je odprta ob sobotah, nedeljah in praznikih, za skupine pa po dogovoru z z najemnikom tudi med tednom. V gostinskem prostoru je 70 sede\xc5\xbeev, tukaj je tudi pe\xc4\x8d na drva; v sobah je 8 postelj, na skupnem le\xc5\xbei\xc5\xa1\xc4\x8du pa \xc5\xa1e 20 le\xc5\xbei\xc5\xa1\xc4\x8d. Ko\xc4\x8da ima WC, umivalnico z mrzlo vodo, voda je kapnica, elektrika slu\xc5\xbei za razsvetljavo.\n_START_SECTION_\nRazgledi\n_START_PARAGRAPH_\nOb jasnem vremenu je s Slavnika ob\xc5\xa1iren razgled. Proti severovzhodu se vidijo v daljavi Kamni\xc5\xa1ko-Savinjske Alpe, pred njimi sta na obzorju na Nanos in Vrem\xc5\xa1\xc4\x8dica, \xc5\xa1e bli\xc5\xbee Brkini in Matarsko podolje. Proti vzhodu vidimo Javornike, Sv. Trojico in Sne\xc5\xbenik ter vrhove v Gorskem Kotarju z Risnjakom in Snje\xc5\xbenikom. Proti jugu se vidi Kvarnerski zaliv, pred njim Planik in U\xc4\x8dka ter hribovit svet \xc4\x8ci\xc4\x8darije s Kojnikom in \xc5\xbdbevnico. Proti zahodu je slovenska obala s Koprom, desno sta Trst in Tr\xc5\xbei\xc4\x8d (Monfalcone) in ob ugodnem vremenu se vidi Grade\xc5\xbe in Benetke. Proti severozahodu se v daljavi poka\xc5\xbeejo Dolomiti, Karnijske in Ziljske Alpe, Julijci s Triglavom in Karavanke, pred njimi pa le\xc5\xbei obse\xc5\xbeen Trnovski gozd, gri\xc4\x8devje med Vipavsko dolino in Krasom s Trsteljem ter Kra\xc5\xa1ko gri\xc4\x8devje.'